
Ar foreu teg dan gysgod llwyn, 
Ar wyrddlas dwyn eisteddais, 

Ac heibio y pryd hwn y daeth, 

. Rhyw weithiwr caeth—gofynais 

Iddo ef.pan yn ei weled, ; 
Braidd gan beswch methu cerdded 

Pa mor bell yr oedd yn myned, 
Fe'm atebai'n ddigon ufudd, 

At fy ngwaith i'r dwfn gloddfeydd, 
I ymboeni fel 'rwy' beunydd. 


Hen weithiwr tanddaiarol wyf, 
A'm bron yn glwyfus ddigon, 
Gwaith hir lafurio'n galed iawn 
Mewn awyr llawn o nwyon, 
Yn y dyfnder afaich enbyd, 
Hyn sydd wedi dwyn fy iechyd, 
Fel y dengys fy ngwynebryd ; 
Ac er gweithio hir flynyddau, 
Tlawd iawn wyf yn fy hen ddyddiau, 
Yn fy chwys a mynych eisiau. 

Mewn prudd dywyllwch rwyf yn byw, 
A bychan yw fy nghysur, 
Nid yw y dydd ond nos i mi, 
Mewn isel fri y'm gwelir, 
Fel llysieuyn gwyw fo'n tyfu, 
Heb wen haul i'w fwyn achlesu, 
Chwai'n y tywyll mae'n melynu, 
Felly minau f'oes a dreuliwyd, 
Yn y caddug afiach enwyd, 
Ow ! fy iechyd a wanychwyd. 


Darn bach o'r hwyr a'r boreu sydd 
I mi o'r dydd yn gyfran, 

Hyfrydwch hwn a'i nerth sy'n ffoi, 
Cyn caffaf fi 'nhroi allan : 

Dyn wyf wedi gweithio 'n galed, 
Dan flinderau tost a lludded, 

Nes roi 'nwyfron mewn caethiwed, 
Nid yw f'oes ond annedwyddwch, 

Braidd i gyd heb fawr diddanwch, 
Bywyd caled dibaid coeliwch. 


Ar lawer boreu hafaidd mwyn, 
Gwilth ar bob llwyn yn berlau, 

' Â'r adar drwy y gwydd mewn parch, 
Yn cyfarch haul y boreu, 

Pan y llysiau 'n lledu 'n swynol, 
Rhos a blodau 'n gwenu 'n siriol, 

A gwedd Natur mor iachusol, 
Minau 'n gorfod gado rhei'ny, 

Ac i'r tywyll bwll ymsoddi, 

Yno i weithio 'r dyrys wythi. 

Fel hyn bu'm gaeth drwy'm oes bob dydd, 
A hyny 'n brudd fy nghalon, 
Mal ellyll yn y dyfnder mawr, 
Mewn cylch o fawr beryglon, 
Gweld y creigydd bob tu 'n syrthio, 
Brydiau eraill nwy yn flamio, 
Minau 'n crynu heb le i gilio, 
Mynych yn y certh ddifrodaeth, 
Bu'm bron myned yn ysglyfaeth, 
Ow! oes hynod prudd wasanaeth. 


Mae'm corph yn greithiau mawr a mân, 
Gan dân a phob ryw ddyrnod, 
Ac arnaf byddant yn fy nhoi, 
Pan caf fy rhoi 'n y beddrod, 
I egluro maint y poenau, 
Fel hyn ddygais rhai tymorau, 
Pallu 'n llwyr wnaiiaith ai geiriau, 
Gwywais, aethum braidd yn gelain, 
Tybia rhai fi'n, bedwar ugain, 
Pan nad wyf ond deg a deugain. 


Wrth ffyddlon gynal gwraig a phlant, 
A rhoi i gant wasanaeth, 
Mawr oddef yn ei goddef hwy, 
A wneuthum fwy na milwaith, 
Rhyw offeryn er gwasanaeth, 
Roddwyd fi yn llaw ragluniaeth, 
I barhau i mlaen ddynoliaeth, 
Felly 'nol y llafur cletaf, 
Pan ar derfyn oes mi dystiaf, 
“ Dimai goch ” yw'rcwbl feddaf. 
AP MYFYR. 
Pontypridd, 1853. . 








